เทศกาลลอยกระทงปีนี้ กรมสุขภาพจิต ชวนประชาชนลอยความเครียด ความไม่เข้าใจ ไปกับกระทง
เทศกาลลอยกระทงปีนี้ กรมสุขภาพจิต ชวนประชาชนลอยความเครียด ความไม่เข้าใจ ไปกับกระทง ด้วยการเสริมสายใยความรักความผูกพันในครอบครัว ร่วมกันใช้ 1 กระทง 1 ครอบครัว

นพ.เกียรติภูมิ วงศ์รจิต อธิบดีกรมสุขภาพจิต  กล่าวว่า  เนื่องด้วยประเพณีลอยกระทง  โดยปีนี้ตรงกับวันพฤหัสบดีที่ 22 พฤศจิกายน 2561 ทั้งนี้ มีข้อมูลการสำรวจของหน่วยงานภาครัฐในปีที่ผ่านพบว่า ประชาชนส่วนใหญ่กว่าร้อยละ 60 ตั้งใจชวนครอบครัว ไปลอยกระทง  ซึ่งแสดงให้เห็นถึงความสัมพันธ์ระหว่างประเพณีลอยกระทงกับสถาบันครอบครัว   
กรมสุขภาพจิต จึงขอเชิญชวนคนไทยเข้าร่วมประเพณีลอยกระทงด้วยความสุข  ให้วันลอยกระทงเป็นช่วงเวลาที่แต่ละครอบครัวได้ทำกิจกรรมร่วมกัน ให้สมาชิกในครอบครัวได้ใช้เวลาที่มีคุณภาพด้วยกัน วันลอยกระทงปีนี้ แต่ละครอบครัวอาจชวนกันลอยกระทง “1 ครอบครัว 1 กระทง” ที่มีนัยะของการลอยความเครียด ความไม่เข้าใจ  ความขุ่นข้องหมองใจกันที่เกิดขึ้นในครอบครัว ให้ลอยออกไปกับกระแสน้ำและเป็นสัญลักษณ์สื่อความหมาย ความเป็นน้ำหนึ่งใจเดียวกัน  มีความรักความผูกพัน เป็นครอบครัวที่พร้อมจะให้และแบ่งปันความสุขซึ่งกันและกัน  เป็นกิจกรรมทางบวก แทนการเล่นประทัด หรือดอกไม้ไฟ ซึ่งเป็นกิจกรรมที่มีความเสี่ยง   นอกจากนี้แล้วกระทงครอบครัวยังช่วยลดค่าใช้จ่ายและลดปริมาณขยะโดยรวมอีกด้วย